钦定古今图书集成/明伦汇编/官常典/第205卷 > 张镐
## 钦定古今图书集成/明伦汇编/官常典/第205卷 > 张镐

按《唐书》本传：“镐字从周，博州人。仪状瓌伟，有大志，视
经史犹渔猎，然好王霸大略。少事吴兢，兢器之。游京师，未知名，率嗜酒鼓琴自娱。人或邀之，杖策往，醉即
返，不及世务。天宝末，杨国忠执政，求天下士为己重，
闻镐才，荐之。释褐衣，拜左拾遗，历侍御史。元宗西狩，
镐徒步扈从。俄遣诣肃宗所，数论事，擢谏议大夫。寻”
拜中书侍郎、同中书门下平章事。时引内浮屠数百
居禁中，号“内道场”，讽呗外闻。镐谏曰：“天子之福，要在
养人，以一函㝢美风化，未闻区区佛法而致太平。愿
陛下以无为为心，不以小乘挠圣虑。”帝然之。寻诏兼
河南节度使，都统淮南诸军事。贼围宋州，张巡告急，
镐倍道进，檄濠州刺史闾丘晓趣救。晓愎挠，逗留不
肯进，比镐至淮口，而巡已陷。镐怒，杖杀晓。帝还京师，
封南阳郡公。诏以本军镇汴州，捕平残寇。史思明提
范阳献顺款，镐揣其伪，密奏曰：“思明势穷而服，包藏
不测，可以计取，难以义招，不宜以威权假之。”又言：“滑
州防御使许叔冀狡狯，临难必变，宜追还宿卫。”书入
不省。时宦官络绎出镐境，未尝降情结纳，自范阳、滑
州使还者，皆盛言思明、叔冀忠，而毁镐无经略才。帝
以镐不切事机，遂罢宰相，授荆州大都督府长史。思
明、叔冀后果叛，如镐言。召拜太子宾客、左散骑常侍。
坐市买岐王珍第，贬辰州司户参军。代宗初，起为抚
州刺史，迁洪州观察使，更封平原郡公。袁晁寇东境，
江介震骚，镐遣兵屯上饶，斩首二千级。又袭舒城贼
杨昭，枭之。沈千载者，新安大豪，连结椎剽，州县不能
禽，镐遣别将尽殄其众。改江南西道观察使，卒。镐起
布衣，二期至宰相。居身廉，不殖赀产，善待士，性简重，
论议有体。在位虽浅，而天下之人推为“旧德”云。